Ме́сяца ма́я в 21-й день
Всех святы́х, в земли́ Каре́льстей просия́вших

НА ВЕЛИ́ЦЕЙ ВЕЧЕ́РНИ

Блаже́н муж: 1-й антифо́н. На Го́споди, воззва́х: стихи́ры на 8: пра́здника 3, и святы́х 5.

Стихи́ры святы́х, глас 6.

Подо́бен: Все отло́жше:

Земля́ весели́тся и Не́бо ра́дуется,/ святи́и отцы́, в земли́ Каре́льстей просия́вшии,/ восхваля́юще по́двиги и труды́ ва́ша,/ душе́вное благомо́щие и ума́ чистоту́,/ зако́ном бо естества́ не победи́стеся./ О собо́ре святы́й и по́лче боже́ственный,// земли́ на́шей утвержде́ние вы есте́ вои́стину.

Восхва́лим Андре́я Первозва́ннаго/ и свята́го равноапо́стольнаго Влади́мира,/ я́ко тех труда́ми в земли́ Ру́сстей ве́ра насади́ся,/ и доны́не благода́тию Бо́жиею напая́ется,// и плод стори́чный прино́сит.

Благове́рный кня́же Алекса́ндре,/ князе́й ру́сских похвало́,/ во́инов соблюде́ние,/ враго́в побежде́ние,/ сиро́т и вдов засту́пниче!/ Приими́ ны́не похва́льное пе́ние,/ е́же во хра́мех Бо́жиих соверша́ют лю́дие твои́,// почита́юще па́мять твою́.

Ева́нгельски Христа́ возлюби́вше,/ преподо́бнии Зоси́мо, Савва́тие и Ге́рмане,/ ми́ра отврати́стеся,/ в непроходи́мыя же и пусты́нныя о́стровы Солове́цкия заше́дше,/ вся́кия доброде́тели о́бразу навыко́сте,/ му́дрой пчеле́ подо́бящеся,// и прия́телище изря́дно Ду́ху Свято́му бы́сте, прему́дрии.

Ра́дуйся, пусты́не, пре́жде безпло́дна и необита́ема,/ по́слежде я́ко крин цвету́щая,/ взыгра́йте, го́ры Валаа́ма и вся древа́ дубра́вная,/ хва́ляще с на́ми Се́ргия и Ге́рмана,/ вку́пе же Арсе́ния и Ге́рмана,// отцы́ всехва́льныя.

Прииди́те, празднолю́бцы,/ воспои́м ди́внаго подви́жника Це́ркве Ру́сския,/ Алекса́ндра Сви́рскаго,/ с пра́ведными ученики́ его́/ Афана́сием, Игна́тием, Диони́сием и Корни́лием,/ Леони́дом, Мака́рием, Ферапо́нтом и Фео́дором,/ я́ко зве́зды бо возсия́ша на тве́рди церко́вней./ Тех моли́твами, Христе́ Бо́же наш,/ правосла́вных ве́ру утверди́,// я́ко Человеколю́бец.

Преподо́бнии отцы́ Ники́форе и Генна́дие,/ Пахо́мие и Кири́лле,/ Корни́лие и Авраа́мие,/ вы слепы́м дае́те свет, боля́щим исцеле́ние,/ ми́лостиво приклоня́ющеся к приходя́щим с ве́рою/ и прося́щим по́мощи ва́шея./ Мы же, засту́пники и предста́тели вас обре́тше,// с те́плою моли́твою к вам прибега́ем.

Иде́же бе хлад и мраз,/ иде́же леса́ и де́бри,/ та́мо жизнь ра́йская процвете́/ от святы́х твои́х, Го́споди,/ Авраа́мия и Анто́ния, Афана́сия и Варлаа́ма,/ Генна́дия и Ге́рмана,/ и́же, оледене́вшая сердца́ людска́я теплото́ю ве́ры растопи́вше,/ плодоно́сна сия́ соде́лаша// и ны́не мо́лятся о душа́х на́ших.

Сла́ва, глас 8:

Лику́й, Фиваи́до ру́сская,/ красу́йтеся, пусты́ни и де́бри Оло́нецкия,/ возрасти́вшия святы́х и сла́вных отце́в мно́жество,/ чу́дным житие́м всех наставля́ющих/ ми́ру не прилепля́тися,/ крест свой на ра́мена взя́ти// и во след Христу́ ше́ствовати.

И ны́не, Богоро́дичен, глас 6: Кто Тебе́ не ублажи́т, Пресвята́я Де́во:

Вход. Проки́мен дне. И чте́ния три.

Проро́чества Иса́иина чте́ние (глава́ 60, ст. 1–5, 11–13):

Свети́ся, свети́ся, Иерусали́ме,/ прии́де бо твой свет, и сла́ва Госпо́дня на тебе́ возсия́./ Се, тьма покры́ет зе́млю, и мрак на язы́ки,/ на тебе́ же яви́тся Госпо́дь, и сла́ва Его́ на тебе́ у́зрится./ И по́йдут ца́рие све́том твои́м, и язы́цы све́тлостию твое́ю./ Возведи́ о́крест о́чи твои́ и виждь собра́ная ча́да твоя́:/ се, приидо́ша вси сы́нове твои́ издале́ча, и дще́ри твоя́ на ра́мех во́змутся./ Тогда́ у́зриши и возра́дуешися,/ и убои́шися и ужа́снешися се́рдцем,/ я́ко приложи́тся к тебе́ бога́тство морско́е и язы́ков и люди́й./ И отве́рзутся врата́ твоя́ при́сно,/ день и нощь не затворя́тся,/ ввести́ к тебе́ си́лу язы́к и ца́ри их ведо́мыя./ Язы́цы бо и ца́рие, и́же не порабо́тают ти, поги́бнут,/ и язы́цы запусте́нием запусте́ют./ И сла́ва Лива́нова к тебе́ прии́дет,/ кипари́сом и пе́вгом и ке́дром вку́пе, просла́вити ме́сто свято́е Мое́,/ и ме́сто ногу́ Мое́ю просла́влю.

Прему́дрости Иису́са, сы́на Сира́хова, чте́ние (глава́ 44, ст. 1–14):

Восхва́лим у́бо му́жи сла́вны и отцы́ на́ша в бытии́./ Мно́гу сла́ву созда́ Госпо́дь в них вели́чием Свои́м от ве́ка./ Госпо́дствующе во ца́рствиих свои́х/ и му́жие имени́ти си́лою, сове́тующе ра́зумом свои́м,/ провеща́вшии во проро́чествах,/ старе́йшины люди́й в сове́тех/ и в ра́зуме писа́ния люди́й./ Прему́драя словеса́ в наказа́нии их,/ и́щуще гла́са мусики́йска и пове́дающе по́вести во писа́ниих:/ му́жие бога́тии, обдарова́ни кре́постию,/ ми́рно живу́ще в жили́щих свои́х./ Вси си́и в ро́дех просла́влени бы́ша,/ и во днех их похвала́./ Суть от них, и́же оста́виша и́мя, е́же пове́дати хвалы́:/ и суть, и́хже несть па́мяти, и погибо́ша я́ко не су́щии,/ и бы́ша я́ко не бы́вше, и ча́да их по них./ Но си́и му́жие ми́лостивии,/ и́хже пра́вды не забве́ны бы́ша:/ с се́менем их пребу́дет до́брое насле́дие,/ исча́дия их в заве́тех:/ оста́ся се́мя их, и ча́да их по них:/ до ве́ка пребу́дет се́мя их,/ и сла́ва их не потреби́тся:/ телеса́ их в ми́ре погребе́на бы́ша,/ а имена́ их живу́т в ро́ды./ Прему́дрость их пове́дят лю́дие,/ и похвалу́ их испове́сть Це́рковь.

Прему́дрости Соломо́новы чте́ние (глава́ 3, ст. 1–9):

Пра́ведных ду́ши в руце́ Бо́жией,/ и не прико́снется их му́ка./ Непщева́ни бы́ша во очесе́х безу́мных умре́ти,/ и вмени́ся озлобле́ние исхо́д их./ И е́же от нас ше́ствие – сокруше́ние,/ они́ же суть в ми́ре./ И́бо пред лице́м челове́ческим а́ще и му́ку прии́мут,/ упова́ние их безсме́ртия испо́лнено./ И вма́ле нака́зани бы́вше, вели́кими благоде́тельствовани бу́дут,/ я́ко Бог искуси́ я́ и обре́те их досто́йны Себе́./ Я́ко зла́то в горни́ле, искуси́ их,/ и я́ко всепло́дие же́ртвенное прия́т я́./ И во вре́мя посеще́ния их возсия́ют/ и, я́ко и́скры по сте́блию, потеку́т./ Су́дят язы́ком и облада́ют людьми́,/ и воцари́тся Госпо́дь в них во ве́ки./ Наде́ющиися Нань разуме́ют и́стину,/ и ве́рнии в любви́ пребу́дут Ему́,/ я́ко благода́ть и ми́лость в преподо́бных Его́/ и посеще́ние во избра́нных Его́.

На ли́тии стихи́ра хра́ма, и святы́х, глас 2:

Ра́дуйся, каре́льская похвало́,/ священному́чениче Нико́лае,/ усе́рдно Це́ркви Христо́вой послужи́вый/ и, угро́зы безбо́жник ни во что́же вмени́в,/ за ве́ру Христо́ву смерть прие́мый./ О новому́чениче всеблаже́ннейший,/ моли́ ми́лостиваго Бо́га// спасти́ся душа́м на́шим.

Ра́дуйся, свети́льниче се́верныя страны́ на́шея,/ пра́ведный о́троче Арте́мие,/ ты, а́нгельский нрав и ду́шу непоро́чную име́я,/ благоде́тельными чудотворе́нии утеша́л еси́/ всех, моля́щихся с любо́вию и благода́рственно воспису́ющих тебе́:// ра́дуйся, предста́телю наш пра́ведный.

Ра́дуйтеся, архипа́стырие достосла́внии,/ Фили́ппе и Феофа́не, уго́дницы Христо́ви,/ чистоты́ Це́ркве блюсти́телие ве́рнии,/ богосло́вы изря́днейшии./ О архипа́стырие достосла́внии,/ Божества́ Триипоста́снаго ве́рнии служи́телие,// моли́те спасти́ся душа́м на́шим.

Сла́ва, глас то́йже:

О Всеси́льне Христе́ Царю́!/ Яви́вый земли́ на́шей сонм святы́х:/ преподо́бных и пра́ведных,/ святи́телей и чудотво́рцев,/ па́стырей и архипа́стырей,/ му́чеников и новому́чеников.// Тех моли́твами поми́луй и спаси́ ду́ши на́ша.

И ны́не, Богоро́дичен, глас то́йже: О, чудесе́ но́ваго, всех дре́вних чуде́с:

Проше́ние на лити́и:

Спаси́, Бо́же, лю́ди Твоя́ и благослови́ достоя́ние Твое́, посети́ мир Твой ми́лостию и щедро́тами, возвы́си рог христиа́н правосла́вных и низпосли́ на ны ми́лости Твоя́ бога́тыя: моли́твами Всепречи́стыя Влады́чицы на́шея Богоро́дицы и Присноде́вы Мари́и: си́лою Честна́го и Животворя́щаго Креста́, предста́тельствы честны́х Небе́сных Сил безпло́тных, честна́го сла́внаго Проро́ка, Предте́чи и Крести́теля Иоа́нна: святы́х сла́вных и всехва́льных первоверхо́вных апо́стол Петра́ и Па́вла, свята́го апо́стола Андре́я Первозва́ннаго и про́чих всех святы́х апо́стол, и́же во святы́х оте́ц на́ших и вселе́нских вели́ких учи́телей и святи́телей, Васи́лия Вели́каго, Григо́рия Богосло́ва и Иоа́нна Златоу́стаго; и́же во святы́х отца́ на́шего Никола́я, архиепи́скопа Мир Лики́йскаго, Чудотво́рца; святы́х равноапо́стольных Мефо́дия и Кири́лла, учи́телей Слове́нских; святы́х равноапо́стольных вели́каго кня́зя Влади́мира и вели́кия княги́ни О́льги, и́же во святы́х оте́ц на́ших, святи́теля Михаи́ла, пе́рваго митрополи́та Ки́евскаго, первосвяти́телей Моско́вских и всея́ Руси́ Петра́, Алекси́я, Ио́ны, Мака́рия, Фили́ппа, И́ова, Ермоге́на и Ти́хона, святы́х, в земли́ Каре́льстей просия́вших: свята́го благове́рнаго вели́каго кня́зя Алекса́ндра Не́вскаго, святи́теля Феофа́на, Затво́рника Вы́шинскаго, Генна́дия, архиепи́скопа Новгоро́дскаго; святы́х чудотво́рцев Авраа́мия Росто́вскаго и Арте́мия Ве́ркольскаго; священному́чеников Вениами́на, митрополи́та Петрогра́дскаго, Дамиа́на архиепи́скопа Ку́рскаго и Никоди́ма епи́скопа Белгоро́дскаго, священному́чеников Никола́я и Васи́лия пресви́теров; преподо́бных и богоно́сных оте́ц на́ших: Авраа́мия Ке́нскаго и Елеаза́ра А́нзерскаго, Анто́ния Ри́млянина и Евфроси́на Синозе́рскаго, Адриа́на Ондру́совскаго и Кассиа́на Ко́мельскаго, Алекса́ндра Сви́рскаго и Алекса́ндра Оше́венскаго, Арсе́ния Коне́вскаго и Никоди́ма Кожеезе́рскаго, Вассиа́на и Ио́ны Пертоми́нских, Афана́сия Ся́ндемскаго и Афана́сия На́волоцкаго, Варлаа́ма Ке́ретскаго и Варлаа́ма Пи́нежскаго, Генна́дия и Ники́фора Важеезе́рских, Ге́рмана Белоезе́рскаго и Диодо́ра Юрьего́рскаго, Се́ргия и Ге́рмана Валаа́мских, Евфи́мия и Анто́ния Каре́льских, Зоси́мы, Савва́тия, Ге́рмана Солове́цких, Ио́ны Яшезе́рскаго и Ло́нгина Я́ренгскаго, Се́ргия и Варва́ры Остро́вских, Мака́рия Высокоезе́рскаго и Ла́заря Му́ромскаго, Корни́лия Палеостро́вскаго, Три́фона Пе́ченгскаго и Феодори́та Ко́льскаго, Пахо́мия Ке́нскаго и Кассиа́на Соло́менскаго, Корни́лия и Ферапо́нта Остро́вских, свята́го блаже́ннаго Фадде́я Петрозаво́дскаго, свята́го пра́веднаго отца́ на́шего Иоа́нна Кроншта́дтскаго и всех святы́х, в земли́ Каре́льстей просия́вших, и́хже и па́мять ны́не соверша́ем, святы́х пра́ведных Богооте́ц Иоаки́ма и А́нны и всех святы́х, мо́лим Тя, Многоми́лостиве Го́споди, услы́ши нас гре́шных, моля́щихся Тебе́, и поми́луй нас.

Моли́тва на лити́и:

Влады́ко Многоми́лостиве, Го́споди, Иису́се Христе́ Бо́же наш, моли́твами Всепречи́стыя Влады́чицы на́шея Богоро́дицы и Присноде́вы Мари́и, си́лою Честна́го и Животворя́щаго Креста́, предста́тельствы честны́х Небе́сных Сил безпло́тных, честна́го сла́внаго Проро́ка, Предте́чи и Крести́теля Иоа́нна, святы́х сла́вных и всехва́льных апо́стол, святы́х сла́вных и добропобе́дных му́чеников, преподо́бных и богоно́сных оте́ц на́ших и всех святы́х, в земли́ Каре́льстей просия́вших, и́хже и па́мять ны́не соверша́ем, святы́х пра́ведных Богооте́ц Иоаки́ма и А́нны и всех святы́х Твои́х, благоприя́тну сотвори́ моли́тву на́шу, да́руй нам оставле́ние прегреше́ний на́ших, покры́й нас кро́вом крилу́ Твое́ю, отжени́ от нас вся́каго врага́ и супоста́та, умири́ на́шу жизнь, Го́споди, поми́луй нас и мир Твой, и спаси́ ду́ши на́ша, я́ко Благ и Человеколю́бец.

На стихо́вне стихи́ры, глас 2:

Святы́х па́мять ве́лие торжество́ яви́ся земли́ на́шея:/ си́и бо вои́стину де́лы и словесы́, и многови́дным житие́м,/ и от Бо́га дарова́нием соде́лашася свя́ти./ И ны́не, просла́вльшему их Христу́ предстоя́ще,/ мо́лятся о нас приле́жно,// любо́вию соверша́ющих све́тлое их торжество́.

Стих: Честна́ пред Го́сподем// смерть преподо́бных Его́.

Преподо́бнии отцы́ всечестни́и,/ Ла́зарю и Афана́сие,/ Ио́но и Вассиа́не,/ вы, на колесни́цу доброде́телей возше́дше,/ к Бо́гу востеко́сте,/ побе́дныя по́чести прие́млюще.// Те́мже блажи́м вас, прехва́льнии.

Стих: Блаже́н муж боя́йся Го́спода,// в за́поведех Его́ восхо́щет зело́.

Лико́м по́стническим сочета́вшеся,/ преподо́бнии Мака́рие и Ло́нгине,/ ны́не во оби́телех Небе́сных живе́те,/ веселя́щеся, иде́же лику́ют А́нгели./ Те́мже помина́йте любо́вию блажа́щих вас на земли́// и свято́е ва́ше творя́щих пра́зднество.

Сла́ва, глас 3:

Преподо́бнии отцы́, ми́ра красоту́ и сла́дость вре́менную возненави́девше/ и и́ноческое житие́ возлюби́вше,/ А́нгелом собесе́дницы бы́сте/ и свети́льницы многосве́тлии земли́ на́шей,/ чудесы́ я́ко зве́зды сия́ете,/ всех нас помина́йте, соверша́ющих свяще́нную па́мять ва́шу,/ мы бо ча́да ва́ша/ и вас на по́мощь призыва́ем,// прося́ще дарова́ти нам мир и ве́лию ми́лость.

И ны́не, Богоро́дичен, глас то́йже: Без се́мене от Боже́ственнаго Ду́ха:

Тропа́рь, глас 8:

Я́коже плод кра́сный Твоего́ спаси́тельнаго се́яния,/ земля́ Каре́льская прино́сит Ти, Го́споди,/ вся святы́я, в той просия́вшия./ Тех моли́твами в ми́ре глубо́це// Це́рковь и страну́ на́шу Богоро́дицею соблюди́, Многоми́лостиве.

НА У́ТРЕНИ

Велича́ние:

Велича́ем вас,/ вси святи́и, в земли́ Каре́льстей просия́вшии,/ и чтим святу́ю па́мять ва́шу,/ вы бо мо́лите за нас// Христа́ Бо́га на́шего.

По полиеле́и седа́лен, глас 3:

Днесь просия́ ва́ша па́мять, святи́и, я́коже пресве́тлая заря́ над земле́ю на́шею тьму безбо́жия и нече́стия отгоня́ющи и сердца́ ве́рных просвеща́ющи, во е́же пе́ти Христу́: Иису́се, Спа́се наш, сла́ва Тебе́.

Сла́ва, глас то́йже:

Воспои́м, ве́рнии, во благознамени́тый день святы́х на́ших, предвари́м лице́ Христа́ во испове́дании, и во псалме́х воскли́кнем Ему́: при́зри, Го́споди, с Небесе́ и виждь, и посети́ виногра́д сей, и утверди́ и́, его́же насади́ десни́ца Твоя́.

И ны́не, Богоро́дичен:

Ты еси́ похвала́ ве́рных, Безневе́стная, Ты Предста́тельница и прибе́жище христиа́н, стена́ и приста́нище: к Сы́ну бо Твоему́ мольбы́ приле́жныя возно́сиши, Всенепоро́чная, и спаса́еши от бед ве́рою и любо́вию Богоро́дицу Чи́стую Тебе́ сла́вящия.

По 50-м псалме́ стихи́ра, глас 6:

И́же на земли́ а́нгели/ и на Небеси́ челове́цы Бо́жии,/ ми́ра благо́е украше́ние/ и Оте́чества на́шего похвалу́,/ всех святы́х земли́ Каре́льския почти́м,/ насажде́ни бо в дому́ Госпо́дни,/ процвето́ша пра́ведно/ и, я́ко ке́дри в пусты́ни, умно́жиша ста́до Христо́во слове́сных ове́ц// в преподо́бии и пра́вде.

Кано́н, глас 2.

Песнь 1

Ирмо́с: Гряди́те, лю́дие,/ пои́м песнь Христу́ Бо́гу/, разде́льшему мо́ре и наста́вльшему лю́ди,/ я́же изведе́ из рабо́ты еги́петския,// я́ко просла́вися.

Припе́в: Вси святи́и земли́ Каре́льския, моли́те Бо́га о нас.

Свети́льников све́тлых мно́жество на све́щнице церко́внем яви́ Госпо́дь: святи́телей, му́чеников, преподо́бных и пра́ведных, и́же житие́м свои́м зе́млю Оло́нецкую украси́ша.

Огнь Боже́ственный возсия́ и оживотвори́ зде пусты́ню, пре́жде безпло́дну и необита́ему, последи́ же по́двиги преподо́бных Се́ргия и Ге́рмана, а́ки крин, процве́тшую и и́нок мно́жество взрасти́вшую.

Благодаря́ще, пои́м песнь Христу́, посла́вшему нам Зоси́му, Савва́тия, Ге́рмана Солове́цких чудотво́рцев, и́же, ми́ра отврати́вшеся, в непроходи́мыя и пусты́я о́стровы Солове́цкия всели́шася и по́двиги свои́ми Преве́чному Бо́гу угоди́ша.

Добропобе́днии Анто́ние Си́йский, Афана́сие На́волоцкий, Варла́аме Пи́нежский! Вы, стрел разжже́нных лукава́го и огня́, в лице́ вам ды́шущаго, не убоя́вшеся, Христа́ пропове́дасте и на страда́ние му́жественно потеко́сте. Те́мже ны́не со святы́ми водворя́етеся.

Богоро́дичен: Воспои́м песнь Пречи́стей Богоро́дице Де́ве, сла́вяще рождество́ Христа́ Бо́га непостижи́мое и вопию́ще: поми́луй ста́до Твое́, Еди́на Всепе́тая.

Песнь 3

Ирмо́с: На ка́мени мя ве́ры утверди́в,/ разшири́л еси́ уста́ моя́ на враги́ моя́;/ возвесели́ бо ся дух мой, внегда́ пе́ти:/ несть свят, я́коже Бог наш,// и несть пра́веден па́че Тебе́, Го́споди.

Многоми́лостиве Го́споди, сохрани́ зе́млю Оло́нецкую и даждь ей бы́ти ненаве́тней от враго́в моли́твами святы́х Твои́х, в ней подвиза́вшихся.

Утверди́ нас в Тебе́, Го́споди, моли́твами собесе́дник Твои́х Алекса́ндра Сви́рскаго и Елисе́я Су́мскаго, и́хже искуси́, обре́те досто́йны Себе́ и чудесы́ просла́ви.

Ки́ими пе́сньми восхва́лим уго́дников Бо́жиих, Ла́заря и Афана́сия Му́ромских, оби́телию свято́ю пусты́ню украси́вших и све́том ве́ры Христо́вы лопаре́й просвети́вших?

Смире́нием, я́ко ри́зою, обле́клся еси́, священному́чениче Нико́лае, егда́ клеветницы́ без вины́ на смерть тя осуди́ша. Те́мже велича́ем страда́ния твоя́ и славосло́вим кончи́ну твою́.

Богоро́дичен: А́нгел святе́йшая, Богоро́дице Де́во, под Твой кров притека́ем, Влады́чице, лю́дие Твои́, Помо́щница бу́ди нам, рабо́м Твои́м, и спасе́ния Пода́тельница.

Песнь 4

Ирмо́с: Прише́л еси́ от Де́вы, не хода́тай, ни А́нгел,/ но Сам, Го́споди, вопло́щься,/ и спасл еси́ всего́ мя челове́ка:/ Тем зову́ Ти:// сла́ва си́ле Твое́й, Го́споди.

Ра́достно еди́ными усты́ и се́рдцем велича́ем вас, святи́и земли́ Оло́нецкия, и чтим святу́ю па́мять ва́шу, вы бо мо́лите о нас Христа́ Бо́га на́шего.

Единонра́вно на земли́ пожи́вше и земна́я мудрова́ния презре́вше, ум в го́рняя впери́ли есте́, богому́дрии Генна́дие и Ники́форе Важеезе́рстии, отцы́ всехва́льнии.

Ду́хом прови́дя сла́ву земли́ Се́верныя, Анто́ние Ри́млянине достосла́вне, от ве́тхаго Ри́ма на ка́мени в ту́ю преплы́л еси́ и ве́ру пра́вую в ней утверди́л еси́.

Незло́бив, пра́веден и ми́лостив быв, Арте́мие Ве́ркольский, блаже́нства Небе́снаго в земли́ кро́тких сподо́бился еси́, иде́же вкуша́еши ве́чнаго утеше́ния.

Богоро́дичен: Свет Боже́ственный ро́ждши, яви́лася еси́, Богоро́дице Де́во, Засту́пница усе́рдная ро́да христиа́нскаго.

Песнь 5

Ирмо́с: Све́та Пода́телю, и веко́в Тво́рче, Го́споди,/ во све́те Твои́х повеле́ний наста́ви нас:// ра́зве бо Тебе́ ино́го Бо́га не зна́ем.

Ти́хое и до́брое приста́нище яви́ нам Госпо́дь, в земли́ Оло́нецтей Боже́ственный Свой виногра́д насади́в, из ко́его вино́ чу́дное источи́, спаси́тельным и духо́вным питие́м нас напоя́я.

Яви́л еси́, Христе́ Бо́же, уго́дники Твоя́, Авраа́мия и Корни́лия Палеостро́вских, и́хже терпели́вно на до́брых па́житех ве́ры возрасти́л еси́.

Преподо́бнии отцы́ на́ши, Ио́но Яшезе́рский и Ио́но Климене́цкий, вы сле́зными пото́ки ду́ши напои́ли есте́ и непоро́чнаго жития́ духо́вное благомо́щие яви́ли есте́, богому́дрии.

Ра́дуйся, преподо́бне о́тче Мака́рие Высокоезе́рский, ты, я́ко му́драя пчела́, мед духо́вный собира́я, сосу́д избра́нный яви́лся еси́. Те́мже досто́йно тя ублажа́ем.

Богоро́дичен: Богоро́дице Де́во, Ты еси́ нам свято́е огражде́ние, исто́чник исцеле́ний и соверше́нное спасе́ние душ на́ших.

Песнь 6

Ирмо́с: В бе́здне грехо́вней валя́яся,/ неизсле́дную милосе́рдия Твоего́ призыва́ю бе́здну:// от тли, Бо́же, мя возведи́.

Воспева́ем вас, вси святи́и земли́ Оло́нецкия, я́ко проти́ву нача́л и власте́й зло́бы поднебе́сных дерзнове́нно ополчи́стеся и тех кова́рства любо́вию и смире́нием победи́сте.

Зве́зды пресве́тлыя яви́стеся, ве́рнии раби́ Госпо́дни: Пахо́мие Ке́нский, Алекса́ндре Оше́венский, Кириа́че Каргопо́льский. Вы бо, у́зким путе́м ше́ствовавше, я́ко по́стницы, в а́лчбе и жа́жде вре́менное житие́ проводи́сте; я́ко послу́шницы, Христо́во смире́ние стяжа́сте; и я́ко моли́твенницы, блаже́нство пла́ча о гресе́х позна́сте.

Тру́дницы Госпо́дни бы́сте, преподо́бнии отцы́ на́ши, Афана́сие Ся́ндемский, Елеаза́ре А́нзерский, о́браз злострада́ния и терпе́ния показа́вшии, страсте́й прило́ги и ко́зни вра́жия попали́вшии, и поруга́ния я́ко врачество́ чисти́тельное испи́вшии.

Врага́ ро́да челове́ческаго и́менем Христо́вым отгна́в, преподо́бне Три́фоне Пе́ченгский, язы́ческия же́ртвы упраздни́л еси́ и же́ртву хвалы́ на месте́ сем Бо́гу прине́сл еси́.

Богоро́дичен: Исцеле́ний неоску́дное сокро́вище еси́ нам, Богоро́дице Де́во, мо́лим Тя, Влады́чице, да́руй нам душ очище́ние и от бед свобожде́ние.

Конда́к, глас 3:

Днесь лик святы́х, в земли́ Каре́льстей Бо́гу угоди́вших,/ предстои́т в Це́ркви и неви́димо за ны мо́лится Бо́гу./ А́нгели с ним славосло́вят,/ и вси святи́и Це́ркве Ру́сския ему́ спра́зднуют,// о нас моля́ще ку́пно Преве́чнаго Бо́га.

Песнь 7

Ирмо́с: Богопроти́вное веле́ние беззако́ннующаго мучи́теля/ высо́к пла́мень вознесло́ есть:/ Христо́с же простре́ богочести́вым отроко́м ро́су духо́вную,// Сый благослове́н и препросла́влен.

Храм Бо́га жи́ва су́ще, святи́и отцы́ на́ши, любве́ Его́ ра́ди живота́ своего́ не пощади́ли есте́, те́мже, миродержи́теля тьмы ве́ка сего́ победи́вше, вся се́ти его́ я́ко паучи́ну разори́ли есте́, пою́ще: благослове́н еси́, Бо́же оте́ц на́ших.

Возсия́ли есте́ в ми́ре, я́ко свети́льницы све́тлии, преподо́бнии отцы́ на́ши, Адриа́не Ондру́совский и Киприа́не Стороже́вский, неусыпа́ющую скорбь о гресе́х стяжа́вшии и сле́зы мно́гия о них проли́вшии. Те́мже, послуша́нию и смире́нию навы́кше, Христу́ Спаси́телю взыва́ли есте́: благослове́н еси́, Бо́же оте́ц на́ших.

Оби́тели Ду́ха Пресвята́го яви́лися есте́, преподо́бнии отцы́ на́ши, Авраа́мие и Никоди́ме Кожеезе́рстии, Евфи́мие и Фе́ликсе Каре́льстии, мно́гими скорбьми́ в Ца́рство Небе́сное вше́дшии, иде́же ны́не воспева́ете: благослове́н еси́, Бо́же оте́ц на́ших.

Чудотво́рче Кроншта́дтский Иоа́нне! Ты моли́твою твое́ю па́дшия возставля́л еси́, неду́жныя исцеля́л еси́. Ны́не же во сла́ве Небе́сней пребыва́я, не оста́ви нас, почита́ющих па́мять твою́ и ве́рою зову́щих: благослове́н еси́, Бо́же оте́ц на́ших.

Богоро́дичен: Заре́ светоно́сная и се́не Небе́сная, Богоро́дице Де́во, Свет неизрече́нно ро́ждшая, просвети́, Влады́чице, и на́ша ду́ши, грехи́ омраче́нныя.

Песнь 8

Ирмо́с: Пещь иногда́ о́гненная/ в Вавило́не де́йства разделя́ше,/ Бо́жиим веле́нием халде́и опаля́ющая,/ ве́рныя же ороша́ющая, пою́щия:// благослови́те, вся дела́ Госпо́дня, Го́спода.

Преми́рныя жи́зни о́браз ми́ру яви́вшии, избра́ние свое́ по́двиги благоче́стия оправда́вшии и пра́вый путь к Небеси́ нам показа́вшии, преподо́бнии отцы́ на́ши, моли́те Бо́га о нас.

Основа́ние непоколеби́мое Це́ркве на́шея яви́лися есте́, отцы́ преподо́бнии Кири́лле Челмого́рский, Арсе́ние Коне́вский, Диодо́ре Юрьего́рский, благо́е и́го Христо́во люботру́дно поне́сшии, Христа́ ра́ди всеконе́чно себе́ отве́ргшиися и в терпе́нии ду́ши ва́ша стяжа́вшии.

Широ́кий путь греха́ презре́вше, путе́м те́сным и приско́рбным до конца́ дний ше́ствовали есте́, преподо́бнии отцы́ на́ши Варлаа́ме Ке́ретский, Евфроси́не Ку́рженский, Касси́ане Соло́менский, и, смире́нием плоть ду́ху порабо́тивше, Небе́сных оби́телей дости́гли есте́.

О па́стырю блаже́нне Феофа́не! Ты, в та́йных по́двизех тече́ние соверша́я, я́ко свети́льник пресве́тлый лю́дем яви́лся еси́ и ча́да духо́вная до́бре воспита́л еси́, луча́ми слове́с твои́х путь ко спасе́нию указу́я.

Богоро́дичен: Угаси́ в нас пла́мень грехо́вный, Богоро́дице Де́во, и во́лю Сы́на Твоего́ научи́ твори́ти нас, Еди́на Чи́стая и Благослове́нная.

Песнь 9

Ирмо́с: От Бо́га Бо́га Сло́ва,/ неизрече́нною му́дростию, прише́дшаго обнови́ти Ада́ма,/ я́дию в тле́ние па́дшаго лю́те,/ от Святы́я Де́вы неизрече́нно воплоти́шагося нас ра́ди,// ве́рнии единому́дренно пе́сньми велича́ем.

Пе́сньми духо́вными прославля́ем вас, преподо́бнии! Вы бо, вся хоте́ния Госпо́дня испо́лнивше и мно́гия ско́рби в ми́ре претерпе́вше, на Небеса́ со сла́вою возшли́ есте́, и та́мо ны́не с ли́ки А́нгельскими Бо́га велича́ете.

Преподо́бнии отцы́ на́ши Елеаза́ре и Наза́рие Оло́нецтии! Вы, единому́дренни бы́вше и вся́кое плотско́е пристра́стие вседу́шно отве́ргше, еди́но на потре́бу по́двиги ве́лиими взыска́ли есте́.

Свята́го блаже́ннаго Фадде́я Петрозаво́дскаго да ублажи́м, той бо отверже́нием себе́ Бо́гу после́дова и по́двигом юро́дства ра́зум Христо́в стяжа́. Сего́ ра́ди, мно́гая страда́ния претерпе́в, в поко́й Ца́рствия Небе́снаго вни́де.

О вели́цыи сро́дницы на́ши, имено́ваннии и безыме́ннии, явле́ннии и неявле́ннии, Небе́снаго Сио́на дости́гшии и сла́ву мно́гу от Бо́га прии́мшии! Утеше́ние нам, в ско́рби су́щим, испроси́те, ве́ру пра́вую в нас укрепи́те и лю́ди расточе́нныя собери́те, песнь благодаре́ния, я́ко дар любве́, от нас прие́млюще.

Богоро́дичен: Богоро́дице Де́во, наде́ждо ненаде́жных и неча́янная ра́досте на́ша! Велича́ем Тя, Ты бо еси́ ве́рных заступле́ние и душ на́ших спасе́ние.

Свети́лен, глас 1:

Ра́дуйся, сла́вная земле́ Каре́льская, сла́ва бо святы́х твои́х в тебе́ возсия́. Лику́йте ны́не и весели́теся, благочести́вии лю́дие, я́ко сонм ве́лий хода́таев Небе́сных и́мате пред Бо́гом на́шим.

На хвали́тех стихи́ры, глас 4:

Преподо́бнии отцы́ на́ши,/ вы я́ко цве́ти духо́внии земли́ Каре́льския/ и сокро́вище неистощи́мое нам яви́лися есте́./ Сеѓо ра́ди прославля́ем просла́вльшаго вас Го́спода,/ Его́же мо́лим дарова́ти душа́м на́шим// мир и ве́лию ми́лость.

Взыгра́йте днесь, го́ры и хо́лми,/ восплещи́те, мо́ре и езе́ра водна́я,/ сра́дуйтеся и сликовству́йте нам, ве́рнии лю́дие,/ в светоно́сный день па́мяти преподо́бных Се́ргия и Ге́рмана,/ на гора́х Валаа́мских,// я́ко фи́никсы, процве́тших.

Прииди́те, празнолю́бцы и по́стников сосло́вие,/ ве́рою и любо́вию соше́дшеся,/ по́стники ди́вныя, Зоси́му и Савва́тия, почти́м./ О всеблаже́ннии, преподо́бным сожи́телие и А́нгелом собесе́дницы,/ о нас моли́теся ко Го́споду,// поми́ловатися душа́м на́шим.

Сла́ва, глас 6:

Преподо́бнии отцы́ земли́ на́шея,/ вы, в зако́не Госпо́дни день и ночь поуча́вшеся,/ я́ко древеса́, насажде́ннии при исхо́дищих вод, бы́сте/ и плод страда́ний в терпе́нии Христу́ принесо́сте./ Те́мже дерзнове́ние к Нему́ иму́ще,/ испроси́те нам очище́ние грехо́в// и ве́лию ми́лость.

И ны́не, глас то́йже:

Богоро́дице, Ты еси́ лоза́ и́стинная,/ возрасти́вшая нам Плод живота́./ Тебе́ мо́лимся: моли́ся, Влады́чице,/ со святы́ми апо́столы,// поми́ловати ду́ши на́ша.

Моли́тва

О пресла́внии и всехва́льнии уго́дницы Бо́жии, вси святи́и, в земли́ Каре́льстей просия́вшии! К вам, я́ко те́плым хода́таем и предста́телем на́шим, с моли́твою смире́нно прибега́ем: умоли́те Ми́лостиваго Бо́га, да да́рует нам ти́хое и безмяте́жное житие́ в ве́це сем, да изба́вит нас от враг ви́димых и неви́димых, от искуше́ний и напа́стей, от собла́знов лука́ваго и вся́каго зла. На Стра́шнем же Суде́ Свое́м сподо́бит нас десна́го стоя́ния и насле́дники Ца́рствия Небе́снаго сотвори́т, иде́же ку́пно с ва́ми просла́вим пречестно́е и великоле́пое и́мя Отца́, и Сы́на, и Свята́го Ду́ха, ны́не и при́сно, и во ве́ки веко́в. Ами́нь.

*Утверждена Священным Синодом*

*Русской Православной Церкви*

*08.12.2020 (журнал № 99).*

Список

Собора святых Петрозаводской и Карельской митрополии

Авраамий Ростовский, архим., чудотворец: †1073-1077; Окт. 29 || Ростов.; Карел.

Авраамий (в схиме Антоний) Кенский, Кожеезерский, прп.: †1634; Ин. 7 || Новг.; Карел.

Авраамий Палеостровский, игумен, ученик прп. Корнилия Палеостровского: †XV; Ав. 21 || Новг.; Карел.

Адриан Ондрусовский (Андрусовский), прмч.: †1549; М. 17; Ав. 26 || Новг.; Петерб.; Карел.

Александр Свирский, игумен, чудотворец: †1533; Ап. 17; Ил. 17; Ав. 30 || Новг.; Петерб.; Карел.

Александр (в схиме Алексий) Невский, вел. князь: †1263; Ав. 30; Н. 23 || Влад.; Новг.; Петерб.; Карел.

Александр Ошевенский, игумен: †1479; Ап. 20 || Новг.; Карел.

Аксий (Астерий) Соловецкий, Кашкаранский, прп.: || Кол.; Новг.; Солов.

Андрей Первозванный, апостол из 12-ти, брат ап. Петра: †62; Ин. 20; Н. 30 || Ап. 12; Крым.

Антоний Сийский, иером.: †1556; Д. 7 || Новг.; Карел.

Антоний Карельский, прп.: †1418; Ап. 18 || Карел.

Арсений Коневский, прп.: †1447; Ин. 12 || Афон.; Новг.; Петерб.; Карел.

Артемий Веркольский, отрок: †1545; Ин. 23; Окт. 20 || Новг.; Карел.

Афанасий Мурманский, Олонецкий, игумен: †XV; Мр. 8 || Новг.; Карел.

Афанасий Наволоцкий, прп.: †XVI–XVII; Ян. 18 || Волог.; Карел.

Афанасий Островский, прп., ученик прп. Александра Свирского: †XVI; Ав. 30 || Новг.; Карел.

Афанасий Сяндемский, Вологодский, прп.: †после 1557; Ян. 18 || Волог.; Петерб.; Карел.

Варлаам Керетский, иером.: †XVI; Ян. 15; Н. 6 || Кол.; Карел.

Варлаам Пинежский, Важский, Шенкурский, прп.: †1462; Ин. 19 || Новг.; Карел.

Василий (Надеждин), пресвитер, сщмч. † 1930; Ф. 6 || Новомуч.

Вассиан Пертоминский, Соловецкий, прп., чудотворец: †1561; Ин. 5, 12 || Новг.; Солов.; Карел.

Геннадий Важеозерский, прп., ученик прп. Александра Свирского: † ок. 1516; Ф. 9 || Петерб.; Карел.

Геннадий Новгородский, архиеп.: † 1505; Д. 4 || Моск.; Новг.; Карел.

Герман Валаамский, прп., чудотворец: †ок. 1353; Ин. 28; С. 11 || Новг.; Петерб.; Карел.

Герман Соловецкий, прп.: † 1479; Ил. 30; Ав. 8 || Новг.; Солов.; Карел.

Дамиан (в схиме Диодор) Юрьегорский, Каргопольский, прп.: † 1633; Н. 20 || Новг.; Солов.; Карел.

Дамиан (Воскресенский), архиепископ Курский, сщмч.: † 1937, Окт. 21|| Курск., Новомуч.

Дионисий Островский, прп., ученик прп. Александра Свирского: † XVI; Ав. 30 || Новг.; Карел.

Евмений Олонецкий, Мурманский, прп.: †XV; Ин. 4 || Новг.

Евфимий Карельский, прп.: †1435; Ап. 18 || Карел.

Евфросин Синозерский, Новгородский, прмч.: †1612; Мр. 20 || Новг.; Карел.

Елеазар Олонецкий, Мурманский, прп. || Новг.

Елеазар (Севрюков) Анзерский, Соловецкий, прп.: †1656; Ян. 13 || Новг.; Солов.; Карел.

Елисей Сумский, Соловецкий, прп.: †XV-XVI; Ин. 14 || Новг.; Солов.; Карел.

Зосима Соловецкий, игумен: †1478; Ап. 17; Ав. 8; С. 3 || Новг.; Солов.; Карел.

Игнатий Островский, прп., ученик прп. Александра Свирского: †XVI; Ав. 30 || Новг.; Карел.

Иоанн Яренгский, прп.: †1544–1545; Ил. 3 || Новг.; Солов.; Карел.

Иона Клименецкий, Олонецкий, прп.: †1534; Мр. 28; Ин. 6 || Карел.

Иона Пертоминский, Соловецкий, прп., чудотворец: †1561; Ин. 5, 12 || Новг.; Солов.; Карел.

Иона Печенгский, ученик прп. Трифона Печенгского, иером., прмч., † 1590, † 1589, Д. 2 || Кол.

Иона Яшезерский, прп.: †1589-1592; С. 22 || Новг.; Карел.

Иоанн Соловецкий, прп., свещеносец и ученик прп. Зосимы Соловецкого: || Новг.; Солов.

Кассиан Муезерский, Соловецкий, прп.: || Новг.; Солов.

Кассиан Комельский, прп.: †1537; М. 16 || Волог.; Карел.

Киприан Стороженский (Сторожевский), прп., бывший разбойник, ученик прп. Адриана Ондрусовского: †после 1598; Ав. 26; Н. 2 || Новг.; Петерб.; Карел.

Кириак Каргопольский, прп.: †1402; Ап. 28 || Карел.

Кирилл Челмогорский, прп., просветитель чуди: †1367; Д. 8 || Новг.; Карел.

Корнилий Островский, прп., ученик прп. Александра Свирского: †XVI; Ав. 30 || Новг.; Карел.

Корнилий Палеостровский, Олонецкий, игумен: †ок. 1420; М. 19; Ав. 21 || Новг.; Петерб.; Карел.

Лазарь Муромский, Олонецкий, игумен: †1391; Мр. 8 || Новг.; Карел.

Леонид Островский, прп., ученик прп. Александра Свирского: †XVI; Ав. 30 || Новг.; Карел.

Лонгин Яренгский, Соловецкий, прп.: †1544-1545; Ил. 3; Окт. 16 || Новг.; Солов.; Карел.

Макарий Высокоезерский, прп.: †1683; С. 19 || Карел.

Макарий Оредежский, Новгородский, прп., ученик прп. Александра Свирского: †1532; Ав. 9 || Новг.; Петерб.; Карел.

Назарий Олонецкий, Мурманский, прп.: †XV; Ин. 4

Никифор Важеозерский, прп., ученик прп. Александра Свирского: †1557; Ф. 9 || Петерб.

Никодим (Кононов), епископ Белгородский, сщмч., † 1918; Окт. 22, Д. 28 || Новомуч., Петерб.

Николай (Богословский), протоиерей, сщмч.: †1937; Н. 4 || Новомуч.

Павел Комельский (Обнорский), прп.: Ян. 10 || Волог.; Костр.; Радонеж.

Пахомий Кенский, прп.: †ок. 1515; суббота по Богоявлении || Новг.; Карел.

Савватий Соловецкий, прп., чудотворец: †1435; Ап. 17; Ав. 8; С. 27 || Новг.; Солов.; Карел.

Серапион Кожеезерский, прп.: Ин. 27 || Новг.

Сергий Валаамский, прп., чудотворец: †ок. 1353; Ин. 28; С. 11 || Новг.; Петерб.; Карел.

Тарасий Соловецкий, Кашкаранский, прп.: || Кол.; Новг.; Солов.

Трифон Печенгский, Кольский, прп., просветитель лопарей: †1583; Ф. 1; Д. 15 || Кол.; Новг.; Твер.

Фаддей Петрозаводский, блаж.: †1726; С. 3 || Карел.

Феликс Карельский, прп.: †1418; Ап. 18 || Карел.

Феодор Островский, прп., ученик прп. Александра Свирского: †XVI; Ав. 30 || Новг., Карел.

Феодорит Кольский, архим., просветитель лопарей: †1571; Ав. 17 || Волог.; Кол.; Новг.; Солов.

Феофан Затворник, Вышенский, еп.: Ян. 10; Ин. 16 || Петерб.; Ряз.; Тамб.

Ферапонт Островский, прп., ученик прп. Александра Свирского: †XVI; Ав. 30 || Новг., Карел.

Филипп II Московский и всея Руси (в миру Феодор Колычев), митр., чудотворец: †1569; Ян. 9; М. 30; Ил. 3 || Моск. Свт.; Новг.; Солов.; Твер.